Komisijos reglamentas (EB) Nr. 2305/98
1998 m. spalio 26 d.
iš dalies keičiantis Reglamentą (EB) Nr. 97/95, nustatantį išsamias Tarybos reglamento (EEB) Nr. 1766/92 dėl minimalių kainų ir kompensacijų išmokėtinų bulvių augintojams, bei Tarybos reglamento (EB) Nr. 1868/94, nustatančio bulvių krakmolo gamybos kvotų sistemą, taikymo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1994 m. liepos 27 d. Tarybos reglamentą (EB) Nr. 1868/94, nustatantį bulvių krakmolo gamybos kvotų sistemą [1], su paskutiniais pakeitimais, padarytais Reglamentu (EB) Nr. 1284/98 [2], ypač į jo 8 straipsnį,
kadangi Reglamentu (EB) Nr. 1868/94 yra nustatyta kvotų sistema bulvių krakmolo gamybai, kuriai suteikiama Bendrijos pagalba; kadangi to reglamento 2 straipsnyje bulvių krakmolą gaminančioms valstybėms narėms yra nurodytos bulvių krakmolo gamybos kvotos trejų metų laikotarpiui ir apibrėžiamas dalinių kvotų skyrimo būdas;
kadangi kai kurios Komisijos reglamento (EB) Nr. 97/95 [3] su paskutiniais pakeitimais, padarytais Reglamentu (EB) Nr. 1125/96 [4], nustatančio išsamias taikymo taisykles, dalys buvo pripažintos negaliojančiomis; kadangi, siekiant aiškumo, jas reikėtų išbraukti;
kadangi, siekiant geriau stebėti rinkos plėtrą, kiekvienais prekybos metais iki birželio 30 d. valstybės narės turėtų informuoti Komisiją apie turimas kvotas ir eksportuotinus kiekius, už kuriuos nemokamos grąžinamosios išmokos;
kadangi šiame reglamente numatytos priemonės atitinka Grūdų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 97/95 iš dalies keičiamas taip:
1) 2 straipsnis pakeičiamas taip:
"2 straipsnis
Kai taikoma Reglamento (EB) Nr. 1868/94 6 straipsnio 2 dalis, paskirtas dalines kvotas reikėtų atitinkamai patikslinti prekybos metų, einančių po tų metų, kuriais atitinkama kvota buvo viršyta, pradžioje.";
2) 3 straipsnis išbraukiamas;
3) 19 straipsnis pakeičiamas taip:
"19 straipsnis
1. Ne vėliau kaip iki kiekvienų prekybos metų balandžio 30 d. krakmolo gamybos įmonės informuoja kompetentingas institucijas apie:
- krakmolo gamybai skirtų bulvių, atitinkančių Reglamento (EEB) Nr. 1766/92 8 straipsnio 1 ir 2 dalių reikalavimus, kiekius,
- krakmolo kiekius, už kuriuos buvo sumokėta Reglamento (EB) Nr. 1868/94 5 straipsnyje numatyta priemoka.
2. Taikant 17 straipsnį, ne vėliau kaip iki kiekvienų prekybos metų birželio 30 d., valstybės narės perduoda Komisijai su jais susijusią išsamią informaciją, kartu pateikdamos patvirtinamuosius dokumentus, įrodančius nustatytų sąlygų įvykdymą.";
4) 20 straipsnis pakeičiamas taip:
"20 straipsnis
Ne vėliau kaip iki kiekvienų prekybos metų birželio 30 d., valstybės narės informuoja Komisiją apie:
a) krakmolo gamybai skirtų bulvių, atitinkančių Reglamento (EEB) Nr. 1766/92 8 straipsnio 1 ir 2 dalyse nustatytas sąlygas, kiekius;
b) krakmolo kiekius, už kuriuos buvo sumokėta Reglamento (EB) Nr. 1868/94 5 straipsnyje numatyta priemoka;
c) atitinkamoms krakmolo gamybos įmonėms, nurodytoms Reglamento (EB) Nr. 1868/94 6 straipsnio 2 dalyje, prekybos metais paskirtus kiekius ir dalines kvotas bei dalines kvotas, turimas kitiems prekybos metams;
d) kiekius, eksportuotinus nemokant grąžinamųjų išmokų pagal Reglamento (EB) Nr. 1868/94 6 straipsnį;
e) šio reglamento 13 straipsnio 3 ir 4 dalyse nurodytus kiekius;
f) šio reglamento 16 straipsnyje nurodytus kiekius."
2 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1998 m. spalio 26 d.